জিও-র স্টকে বিপুল আস্থা বিনিয়োগকারীদের

ওয়েব ডেস্ক: যে স্টকের দিকে নজর থাকে গোটা বাজারের, তার সঙ্গেই জড়িয়ে রয়েছেন মুকেশ অম্বানি (Mukesh Ambani)। আর সেই শেয়ারই ফের একবার চমক দিল বিনিয়োগকারীদের। গত কয়েকদিন ধরেই দারুণ পারফরম্যান্স দিচ্ছে Jio Financial Services। জিও-র এই শেয়ার গত পাঁচ দিন ধরে ক্রমাগত উপরের দিকে উঠছে। মঙ্গলবার শেয়ার বাজারের সামগ্রিক সূচক পড়লেও, ব্যতিক্রম শুধু এই একটিই স্টক।

মঙ্গলবার প্রাথমিক লেনদেনে দেখা গিয়েছে, বিএসই সেনসেক্স ১৮২.৭৭ পয়েন্ট কমে ৮৩,৮৭৬.১৩ পয়েন্টে খুলেছে। এনএসই নিফটিও নেমেছে ৪৬.২৫ পয়েন্ট, দাঁড়িয়েছে ২৫,৫৯১.৫৫ পয়েন্টে। তবে, বাজারে এই পতনের মধ্যেও জিও ফাইন্যান্সিয়ালের শেয়ারে ছিল উল্টো স্রোত। একটানা পঞ্চম দিনে মূল্যবৃদ্ধির রেকর্ড গড়েছে এই শেয়ার।

আরও পড়ুন: লাফিয়ে বাড়ল মুকেশ আম্বানির শেয়ারের দাম! কোন সংস্থার?

জিও-র শেয়ারে লাফিয়ে লাফিয়ে দাম বৃদ্ধি পেয়েছে। গত পাঁচ ট্রেডিং সেশনে এই শেয়ারে প্রায় ১৩ শতাংশ পর্যন্ত উত্থান হয়েছে। আর এই বাড়বাড়ন্তের পেছনে রয়েছে একের পর এক সুখবর। সম্প্রতি জিও ফাইন্যান্সিয়াল নানা ব্যবসায়িক অনুমোদন পেয়েছে, যার ফলে বিনিয়োগকারীদের আস্থা বেড়েছে।

বিশেষত, গত শুক্রবার Jio BlackRock Broking পেয়েছে সেবি (SEBI)-র অনুমোদন। এটি একটি ব্রোকারেজ ইউনিট যা তৈরি হয়েছে Jio Financial Services এবং মার্কিন সংস্থা BlackRock Inc-এর যৌথ উদ্যোগে। ৫০:৫০ অংশীদারিত্বে গড়া এই প্ল্যাটফর্ম এখন ভারতের বিনিয়োগ বাজারে অন্যতম আলোচিত নাম।

এই অনুমোদনের সঙ্গে সঙ্গেই আরও দুটি সংস্থা—Jio BlackRock Asset Management Private Limited এবং Jio BlackRock Investment Advisors—কার্যক্রম শুরু করার ছাড়পত্র পেয়েছে। সব মিলিয়ে, জিও-র এই আর্থিক শাখা ধীরে ধীরে পরিণত হচ্ছে এক পূর্ণাঙ্গ বিনিয়োগ প্ল্যাটফর্মে।

এছাড়া, ডিজিটাল পেমেন্ট পরিষেবাতেও এগিয়ে চলেছে সংস্থাটি। সম্প্রতি Jio Payments Bank-এ ১৯০ কোটি টাকা লগ্নি করেছে সংস্থাটি। শুধু তাই নয়, স্টেট ব্যাঙ্ক অফ ইন্ডিয়ার থেকে ১৭.৮ শতাংশ শেয়ার কিনে Jio Payments Bank-এর সম্পূর্ণ মালিকানাও নিজেদের দখলে এনেছে তারা।

জিও ফাইন্যান্সিয়ালের আর্থিক ফলাফলও যথেষ্ট আশাব্যঞ্জক। FY25-এর চতুর্থ ত্রৈমাসিকে নিট মুনাফা হয়েছে ৩১৬ কোটি টাকা, যা আগের বছরের তুলনায় ২ শতাংশ বেশি। পরিচালন আয় বেড়ে দাঁড়িয়েছে ৪৯৩.২৪ কোটি টাকা, যা ১৮ শতাংশ বেশি। যদিও নিট সুদের আয় কিছুটা কমেছে—৪.৫ শতাংশ হ্রাস পেয়ে দাঁড়িয়েছে ২৬৮.০৯ কোটি টাকা। তবে বিনিয়োগকারীদের জন্য সুখবর, কোম্পানির বোর্ড ঘোষণা করেছে ০.৫০ টাকা প্রতি শেয়ারে লভ্যাংশ। সব মিলিয়ে মুকেশ অম্বানির জিও ফাইন্যান্সিয়াল এখন বাজারের অন্যতম উজ্জ্বল মুখ।