প্রকাশ্যে জিও-র প্রথম ত্রৈমাসিকের ফলাফল

ওয়েব ডেস্ক: প্রথম ত্রৈমাসিকেই দুর্দান্ত সাফল্য Reliance Jio-র চলতি অর্থবর্ষের প্রথম ত্রৈমাসিকের (এপ্রিল-জুন) রিপোর্ট কার্ড প্রকাশ করল Reliance Jio। আর তাতেই উঠে এল একগুচ্ছ চমকপ্রদ সাফল্যের ছবি। শক্তিশালী গ্রাহক সংযোজন, ৫জি-তে বিশ্বসেরা অবস্থান এবং রাজস্ব বৃদ্ধির নিরিখে Jio রেখেছে দুর্দান্ত ছাপ। বিশ্লেষকদের মতে, যদিও গড় আয় (ARPU) তেমন বাড়েনি, তবুও সাবস্ক্রাইবার বেড়ে যাওয়ার জোরেই সংস্থার সামগ্রিক ফলাফল ছিল যথেষ্ট ইতিবাচক।

এই ত্রৈমাসিকে Jio-র সঙ্গে যুক্ত হয়েছেন প্রায় ১ কোটি নতুন গ্রাহক। ৫জি পরিষেবায় ব্যবহারকারী পৌঁছে গিয়েছে ২১ কোটির গণ্ডি ছাড়িয়ে, যা এককথায় বিশ্বরেকর্ড। আন্তর্জাতিক সংস্থা UBS জানিয়েছে, শুধুমাত্র ডেটা ট্র্যাফিকের দিক থেকেই নয়, Jio এখন বিশ্বের সবচেয়ে বড় ৫জি অপারেটর। পাশাপাশি, AirFiber পরিষেবার চাহিদাও ক্রমশ বেড়ে চলেছে। দেশের FWA (Fixed Wireless Access) বাজারে ৮২ শতাংশ শেয়ার Jio-র হাতে, যেখানে AirFiber ব্যবহারকারীই ৭৪ লক্ষ।

আরও পড়ুন: ট্রাম্পের ধমক খেয়ে পানীয়র রেসিপি বদলে ফেলল কোকা-কোলা!

Jio জানিয়েছে, Q1FY26-এ তারা নতুন ২৬ লক্ষ সাবস্ক্রাইবার যুক্ত করেছে, যার মধ্যে ১৮ লক্ষই FWA পরিষেবার গ্রাহক। এখন সংস্থার ফিক্সড ব্রডব্যান্ড বেস ২ কোটি অতিক্রম করেছে। JP Morgan-এর মতে, যদিও ARPU মাত্র ১.২ শতাংশ বেড়ে ২০৯ টাকা হয়েছে, তবুও এটি শুল্ক বৃদ্ধির ফলেই এসেছে এবং সামনের ত্রৈমাসিকে এর পূর্ণ প্রভাব দেখা যাবে।

Jefferies-এর রিপোর্ট আরও ভবিষ্যৎমুখী। তারা FY25 থেকে FY27 পর্যন্ত গ্রাহকসংখ্যার পূর্বানুমান ২ শতাংশ বাড়িয়ে জানিয়েছে, ২০২৭-এর মার্চ মাসের মধ্যেই Jio-র মোবাইল গ্রাহক ৫১.৭ কোটি এবং হোম ব্রডব্যান্ড গ্রাহক ৩.৮ কোটি ছুঁতে পারে। যদিও তারা এটাও মেনে নিয়েছে যে, ARPU বৃদ্ধি প্রত্যাশার তুলনায় কিছুটা কম।

এই ত্রৈমাসিকে Reliance Jio Infocomm-এর নিট মুনাফা পৌঁছেছে ৬৭১১ কোটি টাকা, যা বছরে ২৩.২ শতাংশ বৃদ্ধি। অন্যদিকে, Jio Platforms-এর আয় বেড়ে হয়েছে ৭১১০ কোটি টাকা, অর্থাৎ গত বছরের তুলনায় ২৫ শতাংশ বেশি। অপারেশনাল রাজস্ব বেড়ে দাঁড়িয়েছে ৩০৮৮২ কোটি টাকা, আর EBITDA ২৩.৯ শতাংশ বেড়ে হয়েছে ১৮১৩৫ কোটি টাকা।

সবচেয়ে গুরুত্বপূর্ণ, গড় আয় প্রতি গ্রাহকে বেড়ে এখন ২০৮.৮ টাকা—যা আগের ত্রৈমাসিকে ছিল ২০৬.২ টাকা এবং এক বছর আগে ছিল ১৮১.৭ টাকা। স্পষ্ট বোঝা যাচ্ছে, গ্রাহক যুক্ত হওয়ার পাশাপাশি ডেটা ব্যবহারে অভূতপূর্ব উল্লম্ফন Jio-র রেভিনিউ এবং প্রফিট দুই-ই বাড়িয়ে দিয়েছে।

সব মিলিয়ে, বিশ্লেষকদের ভাষায়, April-June কোয়ার্টারটি Reliance Jio-র কাছে ছিল অভিনব ‘Growth Story’-র সূচনা। 5G এবং ডিজিটাল পরিষেবার হাত ধরে যে যাত্রা শুরু হয়েছে, তার গতি যে আগামী দিনেও বজায় থাকবে, সেই ইঙ্গিত স্পষ্ট এই ত্রৈমাসিকের রিপোর্ট থেকেই।